Měnínská brána

Měnínská brána je jediná zachovaná mestská brána v Brne. Nachádza sa na Orlí ulici neďaleko Malinovského námestia. Jej počiatky siahajú do 13. storočia, kedy tvorila súčasť brnianskych mestských hradieb. Po rekonštrukcii koncom 70. rokov 20. storočia, ktorá objekt prispôsobila výstavným účelom, spravuje budovu brány Múzeum města Brna, ktoré ju využíva ako výstavné priestory.

Mestské opevnenie Brna

Vznik mestských hradieb Brna siaha do 13. storočia, prvá písomná zmienka o nich pochádza z roku 1243. Hradby uzatvárali plochu asi 36 hektárov a boli vybavené baštami a vežami, ktoré by pomohli odraziť prípadný útok nepriateľov. Po roku 1486 boli rozšírené až k vtedajšiemu kláštoru augustiniánov, o storočie neskôr potom prešli rozsiahlou prestavbou, okrem iného boli vybavené barbakánmi. Vstup do mesta umožňovalo pôvodne päť mestských brán, a to Brnenská na Šilingrovom námestí, tzv. Branka na ulici Jánskej, ďalej Měnínská brána na ulici Orlí, Veselá brána na konci ulice Veselá a brána Židovská v mieste súčasného vyústenia Masarykovej ulice do ulice Nádražní. Židovská brána bola jediná, ktorú mohli používať Židia pre vstup do mesta.
Brnianske hradby patrili v dobe svojho vzniku k najdokonalejším v Európe. Ďalšie prestavby brnianskych hradieb boli realizované po skončení tridsaťročnej vojny. V 19. storočí začala postupná demolácia hradieb i brán a z pôvodných piatich brnianskych brán sa zachovala len brána Měnínská. Miesta, kde sa nachádzalo mestské opevnenie, boli zastavané, z hradobného múru sa do súčasnosti zachovalo len niekoľko fragmentov muriva. Asi najlepšie zachovaná časť mestských hradieb okrem Měnínskej brány sa nachádza za budovou Strednej umeleckopriemyselnej školy na Husovej ulici.

Měnínská brána

Názov Měnínskej brány je odvodený od názvu štvrti Měnín, ktorá bola jednou zo 4 štvrtí pôvodného mesta Brno. Prvá zmienka o bráne pochádza z júna roka 1293. V tejto dobe sa však nachádzala na spojnici ulíc Kobližná a Jánskej, čiže o ulicu severnejšie, než stojí teraz. Zmienka z roka 1348 uvádza, že v miestach, kde stojí Měnínská brána dnes, sa nachádzala mestská Branka a Měnínská brána sa nachádzala o ulicu vedľa. Nie je presne isté, kedy bola brána premiestnená, pravdepodobne sa tak stalo v tridsiatych rokoch 14. storočia. Dôvodom jej premiestnenia bol mestský potok, ktorý pretekal Kobližnou ulicou a najmä v dobe dažďov veľmi sťažoval prejazd vozidiel bránou. Brány predstavovali najzraniteľnejšie miesta opevnenia, preto boli neustále strážené. Měnínská brána sa navyše nachádzala na dôležitej obchodnej ceste a väčšina obliehateľov Brna smerovala svoje útoky práve sem, preto bola táto brána strážená vo zvýšenej miere. Keď mestu hrozil útok nepriateľov, brána slúžila ako skladisko zbraní a streliva.
Koncom 16. storočia boli na bránu inštalované vežové hodiny, ktoré zhotovil hodinár z Přibice u Vranovic. K dôležitej udalosti pre ďalší vývoj Měnínskej brány došlo po skončení tridsaťročnej vojny: na niektorých bránach vrátane Měnínskej boli strhnuté barbakány. To bolo spôsobené hlavne tým, že pred Měnínskou bránou bol vybudovaný mohutný bastión, čím barbakán de facto strácal svoju funkciu.
V roku 1839 bola výška Měnínskej brány znížená o jedno poschodie a stavba bola prispôsobená obytným účelom. Približne o desať rokov neskôr bránu kúpila miestna obchodníčka, ktorej rodine brána slúžila až do šesťdesiatych rokov 20. storočia. V roku 1945 bola brána silne poškodená vojnovými udalosťami. Začala sa opravovať až v roku 1978, pre verejnosť bola otvorená v roku 1983; autorom rekonštrukcie bol Kamil Fuchs. Dnes sa v „útrobách a pivnici“ brány nachádzajú výstavné priestory. V rokoch 1983 – 1990 sa tu nachádzala stála expozícia Brno a zbrane stáročia, v 90. rokoch sa v priestoroch brány konali krátkodobé výstavy; v tejto dobe slúžili krátku dobu jej pivničné priestory tiež ako vináreň. Na začiatku 21. storočia tu bola inštalovaná trvalá výstava s názvom Brána času, ktorá prezentovala archeologické nálezy z územia Brna a ktorá bola uzavretá v roku 2006. Potom bola brána pre verejnosť takmer dva roky uzavretá, znovu sprístupnená bola 21. augusta 2008 výstavou O brněnských kavárnách u kafíčka, po ktorej nasledovali ďalšie krátkodobé výstavy. Od roku 2010 tu sídli Múzeum hračiek.